|  |
| --- |
| **Dunaújvárosi Egyetem** |
| Mindenki Egyeteme„Kalandozások a Műszaki és a Természettudomány világába”**Dunaújváros és környékén élők számára** **2017/2018. I. félév** |
|  |

# **Dunaújvárosi Egyetem – Mindenki Egyeteme program (Nyitott Egyetem utódja)**

A Dunaújvárosi Egyetem a 2015/2016. tanév első félévében indította el a *Nyitott Egyetem* programját a város és a régió lakosai számára. A kezdeményezés célja, hogy a Dunaújvárosban és a környékén élő lakosok számára az Egyetem megnyissa kapuit, és az érdeklődők izgalmas kurzusok formájában bekapcsolódhassanak képzéseinkbe. Az intézmény 2016 őszén megújult *Mindenki Egyeteme* címmel hirdette meg programjait. A *Mindenki Egyetemén* résztvevők megismerhetik belülről a Dunaújvárosi Egyetem életét, oktatóit és hallgatóit.

A képzés a jelentkezők számára a Dunaújvárosi Egyetem jóvoltából ingyenes. Az intézmény a Mindenki Egyetemének programját a társadalmi felelősségvállalás keretein belül indítja el, az életen át tartó tanulás jegyében.

A *Mindenki Egyetemére* bárki jelentkezhet, akit a meghirdetett előadás témái közül valamelyik érdekel. A *Mindenki Egyeteme* programjai közül bármelyik, de akár az összes meghirdetett előadás is választható (ezt a jelentkezési lapon kell majd jelezni). Azon érdeklődők számára, akik felsőfokú végzettséggel (diplomával) rendelkeznek, a *Mindenki Egyeteme* programja részismereti képzésnek minősülhet, azaz nekik hallgatói jogviszonyt tudunk biztosítani és diákigazolvány igénylésére is jogosulttá válnak. A *Mindenki Egyeteme* programjában résztvevők számára a részvételről a félév végén elismerő emléklapot adunk át.

**Jelentkezés feltételei:**

A Dunaújvárosi Egyetem Mindenki Egyeteme programjára bárki jelentkezhet, akit érdekelnek a meghirdetett kurzusok.

A Mindenki Egyetemére való jelentkezés feltétele, hogy az érintett kitöltse a jelentkezési és a beiratkozási lapot, amelyet a <http://uniduna.hu/hirek/hirek-almenu/606-folytatodik-a-mindenki-egyeteme> elérhetőségen tölthet le, és azt eljuttassa a Dunaújvárosi Egyetem Tanulmányi Hivatalába személyesen vagy elektronikusan a th@uniduna.hu címre. Azon jelentkezőket, akik diplomával rendelkeznek, kérjük, csatolják a jelentkezési és a beiratkozási laphoz a felsőfokú végzettséget igazoló oklevél másolatát.

Telefonon érdeklődni lehet: Szabó Eleonóra tanulmányi előadónál (06-25/551-232), vagy e-mailben: th@uniduna.hu

**Jelentkezési határidő:**

* **Hallgatói jogviszony létesítésével 2017. szeptember 15-ig.**
* **Hallgatói jogviszony nélkül 2017.10.21-ig.**

**A Mindenki Egyetemén választható előadások:**

**Elektromos járművek a múltban és a jövőben**

*Előadó:* ***Dr. Kővári Attila***

Időpont: 2017.10.21. 9:00-10:30

Helye: F 308-as terem

**Az előadás tartalma:**

Az elektromos hajtású járművek nem csak a jövője, hanem a múltja is számos érdekességet rejteget, melyről a legtöbben nem is tudunk. Az előadás első része ezekből ad ízelítőt. Az előadás folytatása az elektromos járművek és a korszerű járműtechnikai megoldások jelenét és várható jövőjét mutatja be számos érdekes video bejátszások segítségével, mint önvezető járművek, beszélgető járművek, repülő járművek, gesztusvezérlés, agyhullám alapú vezérlés és még sok minden más.

**Tények és tévhitek az atomenergiáról**

*Előadó:* ***Dr. Trampus Péter***

Időpont: 2017.10.21. 14:00-15:30

Helye: F 308-as terem

**Az előadás tartalma:**

Az atomerőművek azon nyilvánvaló adottságuk eredményeként, hogy működésük közben nem bocsátanak ki üvegházhatású gázt, hozzájárulnak a globális éghajlatváltozás ütemének lassításához. Ahhoz, hogy hozzájárulásuk a jelenleginél határozottabb legyen, olyan akadályokat is le kell győznie az emberiségnek, amelyek elsősorban nem műszaki vagy gazdasági, hanem egyéb (etikai, pszichológiai, szociális, kulturális) okokra vezethetők vissza.

Az atomenergia alkalmazásának ezek a szempontjai gyakran nem kapnak akkora figyelmet, mint a tisztán műszaki, gazdasági vagy éppen proliferációs szempontok. Az előadásban – elsősorban a nemzetközi fórumokon elhangzottak, valamint vezető folyóiratokban publikáltak alapján – röviden elemzem ezeket a szempontokat, majd következtetéseket vonok le az atomenergia jövőbeni alkalmazására nézve.

Az előadás természetesen ki fog térni az atomenergia hazai alkalmazására (Paks 1 és Paks 2).

**A logisztika napjainkban II. (az előző félévi előadássorozatból a nagy érdeklődésre való tekintettel)**

*Előadó:* ***Dr. Kovács Tamás***

Időpont: 2017.10.28. 9:00-12:00

Helye: F308-as terem

**Az előadás tartalma:**

A logisztika a fejlett piacgazdaságokban az 1950-es évektől vált stratégiai fontosságú területté. Elsőként az Amerikai Egyesült Államokban jelent meg, majd teret hódított Nyugat-Európában, Kelet-Ázsiában és a rendszerváltás után a közép-kelet európai országokban is.

Az 1950-es években a hangsúly a költségcsökkentésen volt, majd az 1970-es évektől az értékesítés támogatására helyeződött át. Aztán az 1980-as évek közepétől új célként megjelent a vevőkiszolgálás. Ekkorra már egyre több vállalat ismerte fel, hogy az élesedő piaci versenyben csak azok maradhatnak talpon, akik a lehető legjobban alkalmazkodnak a vevői igényekhez. Ez pedig elképzelhetetlen az anyag-, az áru- és az információáramlás javítása, azaz a logisztikai-szolgáltatási színvonal növekedése nélkül.

Hazánkban a nyolcvanas évek elejétől egyre intenzívebben kezdtek foglalkozni a logisztikai kérdésekkel. Ekkor még az anyagmozgatás, a szállítás, a raktározás vagy a készletezés funkcionális területeiről közelítették meg a fogalmat.

A logisztikának több meghatározása is ismert. Az egyik legelfogadottabb definíciót az Egyesült Államok Logisztika Tanácsa fogalmazta meg: „a logisztika alapanyagok, félkész- és késztermékek, valamint a kapcsolódó információk származási helyről felhasználási helyre való hatásos és költséghatékony áramlásának tervezési, megvalósítási és irányítási folyamata, a vevői elvárásoknak történő megfelelés szándékával.”

**Hogyan készülnek és működnek mobiltelefonjaink miniatürizált elektromechanikus elemei?**

*Előadó:* ***Dr. Szabó Attila***

Időpont: 2017.10.28. 14:00-15:30

Helye: F 308-as terem

**Az előadás tartalma:**

Aki látott már korszerű mobiltelefont belülről, annak szembe tűnt, hogy a benne levő elektronikus eszközök mérete kicsi, sok esetben alig haladja meg a néhány millimétert. Elképzelhetjük, hogy ezen eszközök gyártása korán sem kézenfekvő, előállításuk hagyományos, a hétköznapi ember számára ismert gyártási technológiákkal elképzelhetetlen.

Az előadás célja, hogy megismerkedjünk a mobiltelefonunk kényelmi funkcióinak működéséért felelős mikroelektromechanikus eszközök - mint például a lépésszámláló működéséért felelős gyorsulásmérő, vagy a képek elforgatásáért felelős giroszkóp - működésének fizikai alapjaival, a működésük elvével, és az eszközök gyártásának technológiájával

**„Hol élünk?” – lakóhelyünk környezeti állapota**

*Előadó:* ***Petrovickijné dr. Angerer Ildikó***

Időpont: 2017.10.28. 16:00-17:30

Helye: F 308-as terem

**Az előadás tartalma:**

Lakóhelyünk Dunaújváros környezeti állapota, lakóhelyünk levegőminősége, légszennyezettség, szmog helyzetek, felszíni vizeink, felszín alatti vizeink és a talaj állapota, a hulladékgazdálkodás helyzete, városi zajhelyzet, az élővilág állapota, helyi természetvédelem, a város védett természeti értékeinek bemutatása.

Környezetvédelmi hatósági esettanulmányok. Mikor hulladék, mikor használati tárgy? Az elásott vályogház és tartalmának legendája. Mi számít üzemi zajnak és mi nem? Lehet-e a harangozás?

**Korszerű hegesztési eljárások**

*Előadó:* ***Dr. Palotás Béla***

Időpont: 2017.12.09. 9:00-11:30

Helye: F 308-as terem

**Az előadás tartalma:**

Az előadás bemutatja az új eredményeket a hegesztéstechnika fejlődésén keresztül, ismertetve az ömlesztő hegesztések közül a kis és nagy teljesítményű huzalelektródás ívhegesztéseket, a lézerhegesztést és lézervágást, a lézerhibrid hegesztés. A sajtoló hegesztések közül a csaphegesztéseket, a nyomásimpulzusos hegesztést, a forgóíves hegesztést és a dörzshegesztés különböző változatait.

**Alumínium tuskótól a nanobikáig - korszerű anyagok és anyagvizsgálati technikák**

*Előadó:* ***Dr. Pázmán Judit***

Időpont: 2017.12.09. 14:00-16:30

Helye: F 308-as terem

**Az előadás tartalma:**

Napjaink anyagai geometriai paramétereiket tekintve a makrovilágból átvezetnek a nanovilágba. Az előadás során példákat mutatok a tömbi több tonnás tuskóból kiindulva a néhány tized mm vastag termékek gyártására, valamint korszerű anyagvizsgálati technikákat, mint pl. az atom erőmikroszkópot, mellyel akár nanoszobrokat is lehet készíteni. De gyakorlati része is lesz az előadásnak, amikor az informatika, mint összekötő „elem” játszik kulcsfontosságú szerepet az anyagfejlesztésben.

**Mi az anyag? Avagy hogyan alakult az emberiség ismerete az őt körülvevő világról és annak felépítéséről.**

*Előadó:* ***Dr. Kozsely Gábor***

Időpont: 2017.12.16. 9:00:11:30

Helye: F 308-as terem

**Az előadás tartalma:**

Az előadás azt mutatja be, hogy a civilizációk hajnalától a modern korig hogyan alakult az anyagtudomány.

**Kozmosz, világmodellek, féreglyukak**

*Előadó:* ***Dr. Horváth Miklós***

Időpont: 2017.12.16. 14:00:15:30

Helye: F 308-as terem

**Az előadás tartalma:**

Az emberiséget ősidők óta izgatja a világegyetem keletkezése, szerkezete. A kezdeti naiv elképzeléseket napjainkra felváltotta az általánosan elfogadott ősrobbanás elmélet, ma már tudományosan megalapozott lehetséges világmodellekről vitatkoznak a tudósok. Véges, vagy végtelen a világegyetem? Mi lesz a világegyetem jövője? Örökké tágulni fog, vagy valamikor elkezdődik az összehúzódás? Ezekre a kérdésekre keresi a választ a tudomány a legmodernebb űrtávcsövek és elképzelhetetlenül érzékeny műszerek által nyert adatok felhasználásával.

Az előadás rövid, érthető áttekintést ad a kozmológia történetéről, a tudomány jelenlegi állásáról az elfogadott, illetve vita alatt álló világegyetem modellekről.